उन्नै पञ्ज सत्त बारी ब्याह् दे काटै गी पुट्ठा सिद्धा करियै दिक्खेआ। उसी र्‌हानगी होआ दी ही जे उन्नै उसी अज्ज कियां चेत्तै करी लेआ, जिसी दिक्खे दे इन्ने ब’रे होई गेदे हे। उसी घड़ी-घड़ी इयां बझोआ दा हा जियां केइयें सदियें दा छप्पे दा सूरज चानचक्क गै अपने उप्पर छाए दे बदलै गी परै ढाइऐ अपनी चमकै ’नै उसी अ’न्ना करने गी समानै पर चमकी पेआ होआ। चन्नै दी चमक बरदाशत नेईं होने करी उसी अपनी अक्खियें च रड़क मसूस होई ते टिप-टिप अत्थरूं दो बूंदा बनियै काटै उप्पर ढलकी पे। “नेईं-नेईं एह् केह् ? सुखेसांदे एह् अपसगन ठीक नेईं” ओह्‌दे मनै ने बाज दित्ती। अपना-आप सम्भालेआ ते काट छोड़ियै घरै दे कम्मै च रुझने दी कोशिश करन लगी। पर कुत्थै ? ओह् जिन्ना अपने शरीरै गी आग्गै घसीटदी, उन्ना गै ओह्‌दा मन पिच्छै खचोंदा जन्दा। ओह्‌दा बचपन निक्के हारे गोलमटोल बच्चे साई मुस्कराई-मुस्कराई अपने पुल्ले-पुल्ले हत्थें कन्नै अपने ब’ल्ल बुला दा हा। सारा किश इयां ताज़ा होई गेआ जियां कुसै नै ओह्‌दी पर्सनल वीडिओ फिल्म गी रिवर्स करी होऐ ते इक-इक सीन ओह्‌दी अक्खियें अग्गै छाई गेआ।